I denne uge kan man møde Nicolai Aagaard på vejene i Nordjylland. Han er ude på en gåtur på ikke mindre end 3.800 kilometer på kryds og tværs af Danmark. Han har en mission, som hænger sammen med Tourette Syndrom, som han lider af. Diagnosen har haft store konsekvenser for ham. - Jeg er anderledes og et mobbeoffer, siger Nicolai Aagaard. Naturen giver ro i hovedet Den 30-årige mand er i dag førtidspensionist og har haft det meget svært med sig selv, men det ændrede sig, da han begyndte at gå ture i naturen. - Jeg får ro i hovedet. Naturen virker som medicin, udover den medicin jeg får i forvejen, forklarer han. Nu vil han dele budskabet om, at naturen kan noget særligt - og gør det ved gå hele Danmark rundt. Mangler den ventil andre har Torsdag middag tog han fra Løgstør med kurs mod Barmer. En tur med højt til himlen, og hvor ingen kan høre de ikke altid stuerene ord, der kommer ud af munden på ham i en lind strøm. De er en del af sygdommen. - Jeg har ikke den ventil, som andre har til at kontrollere, hvad de siger, så der kommer ord fra talecentret, som ikke altid er lige pæne, siger han. I den kommende tid bliver der god tid til at lade ordene og tankerne flyde, for han har ikke tænkt at stoppe turen lige med det samme. Faktisk planlægger han at gå de næste ni måneder.
Traditionel medicin slår ikke til, så Nicolai Aagaard har fundet andre midler, der virker.